SAWAD ขาขึ้นต่อเนื่อง! 2 เดือนวิ่งแล้ว 47% โบรกฯชี้ H2/61 สดใสจากสินเชื่อโต-ตั้งสำรองลดลง
SAWAD ขาขึ้นต่อเนื่อง! 2 เดือนวิ่งแล้ว 47% โบรกฯชี้ H2/61 สดใสจากสินเชื่อโต-ตั้งสำรองลดลง โดย ณ เวลา 11.19 น. ราคาอยู่ที่ระดับ 43.50 บาท บวก 1.50 บาท หรือ 3.57% ด้วยมูลค่าซื้อขาย 445.32 ล้านบาท  
11 ก.ย. 2561

ผู้สื่อข่าวรายงานว่า บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 11.19 น. อยู่ที่ระดับ 43.50 บาท บวก 1.50 บาท หรือ 3.57% ด้วยมูลค่าซื้อขาย 445.32 ล้านบาท  ราคาหุ้นวิ่งแรงต่อเนื่องในช่วง 2 เดือนโดยนับตั้งแต่หุ้นยืนที่ระดับ 29.50 บาท เมื่อวันที่ 29.มิ.ย.61 จนถึงล่าสุดหุ้นปรับตัวขึ้นแล้ว 47.46%

บล.กสิกรไทย ระบุในบทวิเคราะห์ คาดว่ากำไรสุทธิของ บมจ.ศรีสวัสดิ์ คอร์ปอเรชั่น (SAWAD) แตะระดับต่ำสุดไปแล้วตั้งแต่ไตรมาส 1/61 และคาดจะปรับตัวดีขึ้นในช่วงครึ่งปีหลังของปีจากสินเชื่อที่เติบโตขึ้น, อัตราตอบแทนสินเชื่อที่ผ่านระดับต่ำสุดแล้ว และการตั้งสำรองที่ลดลง ผลจากการเริ่มใช้นโยบายบัญชีใหม่ของ บง.ศรีสวัสดิ์ (BFIT) ตั้งแต่เดือน มิ.ย.ที่ผ่านมา โดยปรับเพิ่มประมาณการกำไรสุทธิปี 61-63 ขึ้น 2-3% ด้วยอานิสงส์หลักจากการปรับเพิ่มอัตราเติบโตของสินเชื่อและอัตราตอบแทนพร้อมปรับเพิ่มราคาเป้าหมายขึ้นเป็น 47.50 บาท จาก 47 บาท หรือด้วย PBV กลางปี 2562 ที่ 4.1 เท่า
ด้าน บล.เอเอสแอล ระบุในบทวิเคราะห์ทางเทคนิคสำหรับ SAWAD มีสัญญาณเทคนิค ปรับทดสอบยืนกรอบแนวรับ พร้อมกลับตัวขึ้นด้วยแท่งเทียนสัญญาณบวก ให้แนวรับ 41.75/40.25 และแนวต้าน 43.00/45.75 โดยคำแนะนำ”ถือ” หรือ “ซื้อ”ระยะสั้นเล่นรอบเน้นยืนแนวรับ 41.75/40.25